***Kyrkjegardsvedtekter i Luster kommune.***

Jfr. Lov av 7. juni 1996, om gravplassar, kremasjon og gravferd( gravferdslova)§21. Sist endra 7. mai 2015, i kraft frå 1. januar 2016

**§1 GRAVPLASSTILHØYRING**

Avdøde personar i kommunen kan gravleggast på den gravplassen i kommunen som ein måtte ynskja. Dette gjeld òg om den avlidne på grunn av sjukdom eller alderdom har budd i eit anna sokn eller i ein annan kommune mot slutten av livet. I slike høve kan fellesrådet fråfalle kravet om betaling av avgift for utanbygds gravlegging; gravferdslova §6. Ein føresetnad for rett til fri grav er at grava er tilvist av gravplassforvaltninga.

**§2 FREDNINGSTID OG FESTETID**

Fredingstid for urne er 20 år.

Fredingstid for kiste. Sjå tabellen under for den enkelte kyrkjegard.

|  |  |
| --- | --- |
| **Namn på Kyrkja** | **Fredingstid** |
| **Hafslo** | 30år. Felt **G-H-I**, ekstra dårleg grunn, lengre fredingstida på dei felta, minimum 40 år  |
| **Veitastrond** | Felt **A-B** 25 år, **C-D** 40 år, ekstra dårleg grunn |
| **Joranger** | 20 år, god grunn |
| **Fet** | 30 år, variabel grunn |
| **Gaupne** | 30 år, variabel grunn |
| **Gamle Gaupne** | Bør fredast, dårleg grunn, kan sette ned urne |
| **Jostedal** | 35 år, dårleg og variabel grunn |
| **Nes** | 30 år, variabel grunn |
| **Dale** | 30 år, variabel grunn |
| **Fortun** | 30 år, variabel grunn |
| **Solvorn** | 30 år, variabel grunn |
| **Gamle Solvorn** | 40 år, urne og reserverte graver |
| **Urnes** | 40 år. Vanskeleg grunn, mykje overvatn som fører til at gravveggane fell saman under graving. |

Festetida er 5 år om gongen.

**§3 FESTE AV GRAV**

Fellesrådet skal ha ein kontaktperson/festar for kvar grav. Når kistegrav vert teken i bruk, er det høve til å feste ei grav ved sida av, og etter godkjenning frå kyrkjeleg fellesråd for ei ekstra grav i tillegg når det er bruk for det. Desse gravene utgjer då ein gravstad. Ved bruk av urnegrav kan ein ikkje feste grav ved sida av. Når festetida er ute, kan gravstaden festast for nye 5 år. I god tid før festetida er ute skal festaren varslast. Er festet ikkje fornya innan 6 månader, fell gravstaden tilbake til gravplassen. Når det er gått 60 år etter siste gravlegging, kan festet ikkje fornyast utan særskild samtykke frå kyrkjeleg fellesråd. Ingen kan gravleggjast i festa gravstad utan samtykke frå festaren. Dersom festaren sitt samtykke ikkje kan innhentast, kan kyrkjeleg fellesråd avgjera spørsmålet om gravlegging. Festaren pliktar å melde frå om endring av adresse.

**§4 GRAV OG GRAVMINNE**

§4 Gravlegging skal skje seinast 10 virkedagar etter dødsfallet. Laurdag reknast ikkje som virkedag. Kyrkjeleg fellesråd fastset nærmare tidspunkt for den einskilde gravlegging. Fellesrådet sitt vedtak kan ikkje påklagast. Ved opning av grav kan jord leggjast på omkring- liggjande graver, og gravminne m.m. midlertidig flyttast. Det skal ligge mellom 30 til 40 cm med jord oppå bakken når grava er fylt igjen. Resten av jorda skal fjernast og leggast på tilvist plass på kyrkjegarden. Kyrkjeleg fellesråd skal godkjenne gravminne og fundament før dette vert sett opp på gravplassen. Kyrkjetenar vil syte for planering og tilsåing av grava etter gravlegging. Dersom det har vore grave i jordmassen der gravminnet skal plasserast, kan gravminne ikkje setjast opp tidlegare enn 6 månader etter gravlegging. Gravminnet skal plasserast slik at bakkant av gravminna står på rett linje, sett frå rekkemerke på gravfeltet. På ny festa gravstad, to graver, set ein opp gravminne i bakkant av den grava som vert teken i bruk og sentrerast ved neste gravlegging. Fundamentet til gravminnet skal gravast så djupt at det fluktar med terrenget rundt. Jmf. også gravferdsforskrifta §20 – 27. Festaren/ dei pårørande er eigar av gravminnet, og er til ei kvar tid ansvarleg for at det vert halde i stand og at det er forsvarleg sikra. Festaren er også ansvarleg for eventuelle pyntegjenstandar som er montert på gravminnet.

Kyrkjeleg fellesråd kan vedta at område av gravplassen eller enkeltgraver med gravminne og anna utstyr skal bevarast. Slikt vedtak kan bl.a. gjerast dersom gravminne på eit område av gravplassen eller ei grav, er av ein viss alder, at det representerer ein stilhistorie, har eit lokalt særpreg i form eller materialbruk, gir utrykk for ein interessant personalhistorie eller er unikt. Gravplassvedtektene skal innehalde eigen bestemmelse for dei områda eller graver som ein vedtek bevart.

**§5 Urne**

Kvart krematorium fører eit kremasjonsregister som inneheld kremasjonsnummer, avdøde sitt namn, fødselsdato, dødsdato, kremasjonsdato, utleveringsdato for oskeurna , samt stad for gravlegging. Dersom fylkesmann har gitt løyve til at oska kan spreiast eller senkast i havet, må det vere urne som løyser seg opp i vatn. Stadfestinga frå fylkesmann må leggast fram og takast kopi av. Når urne blir henta frå kyrkjekontoret skal det skrivast under på eit henteskjema for urne, det same skjema brukast når urna leverast tom tilbake. Når oska er spreidd med vinden og urna er tom, skal det på førehand vere inngått ein avtale med kyrkjekontoret om kva som skal skje med den tomme urna. Kyrkjekontoret tek i mot tom urne og sender den tilbake til krematoriet.

**§6 PLANTEFELT**

Framfor gravminnet er det høve til å opparbeide eit plantefelt i høgd med bakken rundt. Det må ikkje vere breiare enn breidda på gravminnet, men kan i alle høve vere opp til 60 cm breitt. Det kan ikkje stikke lengre fram enn 60 cm, målt frå bakkant av gravminnet. Det kan ikkje plantast vokstrar som er høgare enn gravminnet eller går ut over plantefeltet. Det er høve til å ramme inn plantefeltet med ein natursteinskant som fluktar med terrenget rundt, men som ikkje er festa i eller er eitt stykke saman med sokkel. Det er ikkje høve til å ramme inn plantefeltet med steinar som ligg laust rundt. Dersom ein ikkje ynskjer å opparbeide plantefeltet, kan det vere grasbakke på alle sider av gravminnet, eller plantefeltet kan dekkast med ei steinhelle som fluktar med terrenget. Kyrkjegardsstyresmaktene har ikkje erstatningsansvar for skade på dekor – gjenstandar i plantefeltet, innramming av plantefelt eller plantar i plantefelt når skaden skuldast vanleg drift av kyrkjegarden.

**§7 PLANTETILFANG**

Plantar, kransar og liknande tilfang som vert nytta ved gravferd eller ved pynting av grav, og endar som avfall, skal kunna komposterast. Etter stell av gravene må alt avfall fjernast eller leggjast på tilvist plass. Vatningskanner og anna reiskap som høyrer til kyrkjegarden, skal setjast på plass etter bruk.

**§8 STELL AV GRAV**

Den som er ansvarleg for fri grav eller er gravfestar, har rett og plikt til å syte for at stellet av den grav han har ansvaret for vert utført. Plantefelt som ikkje vert tilplanta og stelt, skal sjåast til av den ansvarlege eller av kyrkjetenar.

**§9 Andre livs- og trussamfunn.**

Luster kommune har sett av graver på Gaupne kyrkjegard til andre livs- og trussamfunn. Dette er felt H rader 1-2-3-4. På rader 5-6-7 blir det minnelund og plass for anonyme gravminne. Når Luster fellesråd får behov for å ta i bruk ei anonym grav er det fellesrådet som betalar for gravstøtte og har ansvar for stell av den.

**§10 BÅREROM**

Kyrkjeleg fellesråd disponerer bårerom. Slike rom skal berre nyttast til å ta vare på avlidne i tida fram til gravferd. Ingen har tilgjenge utan løyve. Framsyning av den døde kan berre gjerast etter samtykke frå den som syter for gravferda og vedkjem ikkje dei tilsette.

**§11 NÆRINGSVERKSEMD**

Næringsdrivande som ynskjer å drive verksemd på gravplassen skal ha løyve frå kyrkjeleg fellesråd. Løyvet kan tilbakekallast dersom vedkommande ikkje rettar seg etter dei reglane som gjeld. Slik verksemd kan berre omfatte montering og vedlikehald av gravminne, og planting og stell av graver.

**§12 OPPHALD PÅ KYRKJEGARDEN**

Kyrkjeporten skal til vanleg vere attlaten. Kyrkjegardsfreden må ikkje uroast ved t.d. sykling, aking, leik eller utøving av sport. Hundar skal ikkje takast med inn på kyrkjegarden.

**INFORMASJON**

**Lover og reglar**

Alle tilhøve som er knytt til gravferd og kyrkegardar er regulert av gravferdslova(GL) og kyrkjelova med tilhøyrande forskrifter, gjeve av departementet. Desse er tilgjengelege på Internett på [www.lovdata.no](http://www.lovdata.no) og på kyrkjekontoret.

Det føreligg gravkart for kvart felt på gravplassen, som viser fastmerking. Gravkartet skal også gje opplysningar om kven som er gravlagd i vedkomande grav, eventuelt i form av ein kode. Delar av gravplassen som er freda i medhald av kulturminnelova, skal avmerkast på gravkartet.

Visse reglar skal så etter lova fastsetjast gjennom lokale kyrkjevedtekter (jf. dei 3 føregåande sidene). Ved spørsmål kan du ta kontakt med kyrkjeverje på telefon arbeid 57685647 eller mobil 94054671.

Ut frå spørsmål som ofte dukkar opp har kyrkjeverja her summert opp nokre moment frå gravferdslov og forskrift.

**DEFINISJONAR**

* Fredingstid – tida ei grav automatisk er verna mot bruk før ny gravlegging på ein kyrkjegard. (Sjå side 1 i dette skrivet)
* Fri grav – ei ny enkel grav som vert teken i bruk. Fri/gratis i fredingstida (sjå tabell).
* Festa grav – ei grav ein betalar for å disponere/rå over ei viss tid.
* To former for feste – a) førehandsfeste av grav ved sida av fri grav. b) feste av fri grav etter at friperioden har gått ut

**TO PRESISERINGAR**

* Ei grav som er festa vil aldri endre status til fri grav. Ein betalar festeavgift for å halda av grava før ho vert teken i bruk og ein betalar ikkje etter at ho er teken i bruk.
* Bruk av fri grav til urnenedsetjing. Ei fri grav kan brukast ved fleire dødsfall i løpet av første fredingstida ved å nytta kremasjon/urne.

**ANSVAR OG RETTAR FOR PERSONEN SOM SYTER FOR GRAVFERD(GL§9)**

Den som syter for gravferda bestemmer om det skal vere kistegravferd eller kremasjon med urnenedsetjing. Den som syter for gravferda er også den som bestemmer om det skal vere ei gravferdshandling og kva seremoni ein skal bruke(kyrkjeleg/borgarleg). Dei aller fleste vil nok søkje å rette seg etter ynskje frå den avlidne, men det er altså den som syter for gravferda som bestemmer.

**KVEN SKAL SYTE FOR GRAVFERD?**

Ein person kan etter gravferdslova §9 før han døyr gjere avtale med ein annan person om å syte for gravferda. (Krav: ei skriftleg erklæring som er datert og underskriven av begge). Dersom det ikkje er sagt noko om dette vil retten til å syte for gravferd tilhøyre personar som er over 18 år og blant dei nærmaste etterlatne i denne rekkefylgja: Ektefelle, born, foreldre, borneborn, besteforeldre, sysken, sysken sine born og foreldre sine sysken og deira born (syskenborn). For slektningar som er «like nær»(t.d. ein syskenflokk) er det ikkje rangering etter alder – alle har lik rett og må bli einige seg i mellom. Ved strid om dette er det kommunen som avgjer. Festeansvaret inneber ei tilsynsplikt og det er ofte naturleg å velje ein person som bur nærmast kyrkjegarden.

**ANSVAR FOR GRAV/GRAVSTAD**

Lova skil mellom ansvar for fri grav og festar for festa grav/gravstad. Skilnaden er at ein betalar for å feste ei grav. Eigaren er ansvarleg for at gravminnet ikkje er i forfall, til sjenanse eller til fare for den som ferdast på gravplassen. Når fellesrådet finn det nødvendig, skal eigar varslast med pålegg om å bringe gravminnet i orden etter dei krav som er stilt i forskrift og vedtekter. Dersom eigaren unnlet å etterkomme slikt pålegg eller det er uvisst kor eigaren oppheld seg, kan fellesrådet setje i verk tiltak som er nødvendig for å bringe gravminnet i orden, derunder fjerne gravminnet.

**Ansvar og rettar til ansvarleg/festar**

Den som er festar av ei grav er suveren til å bestemme.

* A) kven som skal gravleggjast i grava
* B) om det skal stå gravminne på grava
* C) kva gravminne ein vil nytte

Det er festaren som er registrert som eigar av gravminnet og den ansvarlege skal difor vere ein fysisk person som sørgjer for at det vert ført jamleg tilsyn med at grav og gravminne er i samsvar med lover og forskrifter (jf. Sikring av gravminne, planting)

**KVEN SKAL VERE ANSVARLEG/FESTAR?**

To situasjonar der dette spørsmålet dukkar opp:

1. I samband med ei gravferd har den som syter for gravferda rett til å verte ansvarleg for grava, så lenge ikkje andre skriftleg gjer krav på denne retten ovanfor kommunen som så avgjer. Det er likevel ikkje uvanleg at ein syter for gravferd medan ein annan vert ansvarleg for grava.
2. Når festar av ei grav døyr er det etter §16 i gravferdslova dødsbuet som skal peike ut personen som skal ta over festeansvaret og gje Luster kyrkjeleg fellesråd melding om dette.

Dersom fleire personar er «like nære» i høve til den avlidne og det skulle verte usemje om kven som skal ta over festeavtalar den avlidne hadde ansvar for, må saka leggjast skriftleg fram for kyrkjeleg fellesråd i Luster for avgjerd.